b'\n_START_ARTICLE_\nOsemtiso\xc4\x8dak\n_START_PARAGRAPH_\nOsemtiso\xc4\x8dak je skupno ime za gore, katerih nadmorska vi\xc5\xa1ina presega 8.000 metrov. Na svetu je skupno 14 osemtiso\xc4\x8dakov, vsi v azijskih gorovjih Himalaja (10) in Karakorum (4). Dr\xc5\xbeave, ki se pona\xc5\xa1ajo z osemtiso\xc4\x8daki, so: Nepal, Kitajska, Pakistan in Indija._NEWLINE_Prvi \xc4\x8dlovek, ki je splezal na vseh 14 osemtiso\xc4\x8dakov, je ju\xc5\xbenotirolski alpinist Reinhold Messner, ki je na zadnjega (Lhotse) priplezal 16. oktobra 1986. Izmed Slovencev je vseh 14 osvojil Romano Benet, vse s svojo \xc5\xbeeno Nives Meroi (italijanskega rodu) in vse brez uporabe dodatnega kisika. Zadnjega Anapurno sta osvojila 11. maja 2017. Tako sta postala prvi zakonski par na svetu z vsemi 14 najvi\xc5\xa1jimi vrhovi. Drugi Slovenec po \xc5\xa1tevilu je Viki Gro\xc5\xa1elj, ki jih je osvojil 10. Prvi osemtiso\xc4\x8dak, na katerega je stopila slovenska noga, je Makalu. 15. oktobra 1975 je to uspelo skupini alpinistov odprave pod vodstvom Ale\xc5\xa1a Kunaverja. Skupino so poleg Vikija Gro\xc5\xa1lja sestavljali \xc5\xa1e Nejc Zaplotnik, Marjan Manfreda - Marjon (ki se je na vrh povzpel brez dodatnega kisika in tako postavil takratni svetovni rekord), Stane Belak - \xc5\xa0rauf in Iv\xc4\x8d Kotnik. \xc5\xa0e en slovenski rekord sta dosegla Andrej in Marija \xc5\xa0tremfelj, ki sta 7. oktobra 1990 postala prvi zakonski par na svetu, ki je osvojil Everest.'